બત્તી ઝબકી હોય એમ ઝડપથી ઝેવ બોલ્યો, ‘મને ખબર છે, પૃથ્વી ઉપર અમુક દલદલ જમીનો પણ હોય છે. કળણ કે એવું કશુંક તેને કહેવાય. તેની ઉપર તમે પગ મૂકો એટલે અંદર ખુંપતા જાઓ. જેમ તમે બહાર નીકળવાની ખોટી રીતે કોશિશ કરો એમ વધુ ઝડપથી જમીનમાં સમાઈ જાઓ. મેં વાંચેલું આવું ક્યાંક. બની શકે કે આ જમીન વર્ટીકલ નહિ પણ હોરીઝોન્ટલ દલદલ હોય. માણસને ઉભી રેખામાં ખેંચવાને બદલે આડી રીતે ખેંચતી હોય.’ આ સાંભળીને તરત વિનસે ચીસ પાડી, ‘રોબોન, જલ્દી અહીં આવ. ઉતરી જા ત્યાંથી.’ પેલો રોબોન તો સ્ફૂર્તિથી ઠેકડો મારી ને સરકતી જમીનથી બાજુમાં ખસી ગયો અને વિનસ પાસે આવીને મલકાતો બોલ્યો, ‘બોલો ને. તમે મને બોલાવ્યો.’ ઝેવને ખીજ ચડી કે ક્યાં આની ચિંતા કરી એણે, ચિપકું તેમાં. કલ્કીન ત્રણેયની નાદાની જોઈને ખડખડાટ હસી પડ્યા.